b'\n_START_ARTICLE_\nLazar Brankovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nLazarjeva starej\xc5\xa1a brata Grgur in Stefan sta bila na ukaz sultana Murata II. leta 1441 oslepljena. Lazar je postal o\xc4\x8detov naslednik verjetno ravno zato, ker je bil njegov edini nepohabljeni sin. \xc4\x90ura\xc4\x91 je umrl 24. decembra 1456. _NEWLINE_Lazarjevo kratko vladavino so zaznamovali predvsem dru\xc5\xbeinski spori z materjo in sorojencema. Lazar je leta 1457 prisegel zvestobo Mehmedu II., sinu in nasledniku Murata II. S prisego je verjetno posku\xc5\xa1al prepre\xc4\x8diti osmansko invazijo na Srbijo. Razen tega je med svojim vladanjem imenoval Mihaila An\xc4\x91elovi\xc4\x87a iz rodbine An\xc4\x91elovi\xc4\x87 za velikega \xc4\x8delnika. Mahailo je bil po Lazarjevi smrti  nekaj \xc4\x8dasa tudi na\xc4\x8delnik regentskega sveta, v katerem so bili razen njega \xc5\xa1e Stefan Brankovi\xc4\x87 in Lazarjeva vdova Helena Paleologina._NEWLINE_Lazar je umrl 20. februarja 1458. Vzrok smrti ni znan.'